دعدالتي کميشن لخوا دلانجمن خط دپلټنو لمړۍ کارروائي
سپريم کورټ کې دميمو اسکينډل په اړه دائيني درخواستونو داورنې دجوگه توب په اړه دپخواني سفير له لوري دهغه وکيلې عاصمه جهانگير دليلونه وړاندې کړي وؤ، خو هغې په عدالتي کميشن دبې باورۍ څرگندونه کړې وه 
دامريکا پوځي مشر ايډمرل مائيک مولن ته په خفيه توگه دليږل شوي صدر اصف علي زرداري پسې دمنسوب هاغه لانجمن خط چې پکې په پاکستاني پوځ فشار راوړلو لپاره امريکا څخه دمدد غوښتنه شوې وه په اړه دپلټنو لپاره دجوړ شوي کميشن لمړۍ غونډه دگل په ورځ اسلام اباد کې ترسره شوې ده. غونډه کې اټارني جنرل او وفاقي سکتران هم پيش شول خو د رابلل کيدو باوجود حسين حقاني نۀ خو پخپله دغه کميشن ته وړاندې شو او نۀ هم دهغه له لوري کوم وکيل يا استازى موجود ؤ. خو دوفاق استازيتوب کوونکي اټارني جنرل مولوي انوارالحق کميشن ته وويل دداخله سيکرټري په توسط سره حسين حقاني ته دکميشن دکارروايۍ په اړه نوټس ليږل شوى ؤ. ددغه کميشن مشري دبلوچستان هائيکورټ مشر قاضي فیض عيسي کوله او پکې داسلام اباد هائيکورټ چيف جسټس اقبال حميد ، دسندهـ هائيکورټ مشر قاضي مشير عالم هم دغړو په توگه شامل شول، په دغه موقع سخت امنيتي گامونه اخستل شوي وؤ. دکميشن سيکرټري جواد عباس وئيلي دي چې دميمو دمعاملې يوه ډاگيزه پلټنه به کولى شي. په امريکا کې دپاکستان پخواني سفير حسين حقاني وائي چې دميمو گيټ دپلټنيز کميشن له لوري ورته دوړاندې کيدو کوم نوټس يا سمن نۀ دى جاري کړل شوى، هغه وائي چې څنگه ورته په دغه اړه دوړاندې کيدو امر وشي هغه به وړاندې شي. دپاکستان ډان نيوز سره خبرو کې اټارني جنرل مولوي انوارالحق وويل چې کميشن به دپاکستاني نژاده امريکائي کاروباري وگړي منصور اعجاز او حسين حقاني ترمينځ په ټيلي فون دترسره شوؤ خبرو اترو دريکارډ ترلاسه کولو لپاره يوې بهرنۍ کمپنۍ ته دخط ليکلو لپاره ديو طريقه کار خپلولو تعين کوي. په عين حال کې دگل په ورځ يو درخواست ورکوونکي شاهد اورکزۍ دکميشن دجوړولو عمل چيلنج کړي، هغه وائي چې د کميشن جوړول دائين سره په موافقت کې نۀ دي. سپريم کورټ کې دميمو اسکينډل په اړه دائيني درخواستونو داورنې دجوگه توب په اړه دپخواني سفير له لوري دهغه وکيلې عاصمه جهانگير دليلونه وړاندې کړي وؤ، خو هغې په عدالتي کميشن دبې باورۍ څرگندونه کړې وه او دهغه لپاره يې دنور وکالت څخه انکار کړى ؤ. دعدالتي کميشن مشر او دبلوچستان هائي کورټ چيف جسټس قاضي فیض عيسي ټولو فريقينو ته په نوټس نۀ جاري کولو په حکومت نيوکه کړې او وئيلي يې دي چې کميشن زر تر زره خپلې پلټنې مکملول غواړي. سپريم کورټ دجمعې په ورځ دخپلې فيصلې اورولو په ترڅ کې عدالتي کميشن ته په څلورو اوونو کې دپلټنو مکملولو وينا کړې وه.